OZNÁMENIE KOMISIE

Využívanie všetkých výhod digitálnych COVID preukazov EÚ:

podpora voľného pohybu občanov a oživenie odvetvia leteckej dopravy prostredníctvom usmernení a odporúčaní pre členské štáty EÚ

(2021/C 313/02)

1. Úvod

Digitálny COVID preukaz EÚ (1) (ďalej len „EU DCC“) sa začal uplatňovať vo všetkých členských štátoch Európskej únie 1. júla 2021. Úspešne sa zaviedol digitálny systém EÚ na bezplatné vydávanie, overovanie a uznávanie preukazov, ktoré slúžia ako doklad o očkovaní, negatívnom výsledku testu na prítomnosť vírusu SARS-COV-2 alebo prekonaní ochorenia COVID-19. Európska komisia, Európsky parlament, Rada a vnútroštátne orgány spoločne vybudovali úplne nový systém na pomoc pri obnove voľného pohybu v rámci Únie a úspešne ho uviedli do prevádzky v rekordnom čase. EU DCC bude mať spolu s úspešnou očkovacou kampaňou, ktorá je míľnikom v boji proti pandémii, významný pozitívny vplyv na každodenný život občanov a obyvateľov EÚ. Dopĺňajú ho ďalšie iniciatívy, ktoré občanom pomáhajú uplatňovať si právo na voľný pohyb, ako je spoločný postoj k obmedzeniam voľného pohybu v dôsledku COVID-19 dohodnutý v odporúčaní Rady (EÚ) 2020/1475 (2) a mapa na princípe semaforu, ktorú zaviedlo a každý týždeň uverejňuje Európske centrum pre prevenciu a kontrolu chorôb (3), „informačná platforma Re-Open EU (4)“ a značka Pečať bezpečnosti európskeho cestovného ruchu, ktorá sa v súvislosti s COVID-19 udeľuje turistickým zariadeniam (5).

Od predloženia legislatívneho návrhu Európskou komisiou po sprevádzkovanie EU DCC uplynuli sotva štyri mesiace, čo opäť svedčí o skutočnej pridanej hodnote európskej spolupráce. Bolo to možné vďaka odhodlaniu a angažovanosti zákonodarcov EÚ a technických expertov na európskej a vnútroštátnej úrovni, v každom členskom štáte, ako aj vďaka zástupcom odvetvia. Využívanie EU DCC takisto dosahuje rekordné úrovne: vydalo sa už viac než 270 miliónov digitálnych preukazov, čo svedčí o veľkom záujme o využívanie EU DCC. Preukazy sú interoperabilné už vo viac než 30 krajinách. Vďaka sprevádzkovaniu EU DCC sme oveľa bližšie k dosiahnutiu všeobecného cieľa stanoveného v nariadeniach o EU DCC, ktorým je uľahčenie uplatňovania práva na voľný pohyb v rámci Únie počas pandémie COVID-19.

EU DCC prichádza v čase, keď takmer dve tretiny dospelej populácie v Únii dostali aspoň jednu dávku vakcíny proti COVID-19 a Únii bol dodaný dostatočný počet dávok očkovacích látok na dosiahnutie jej cieľa: zaočkovať aspoň 70 % dospelej populácie do konca leta 2021.

Letecká doprava patrí medzi prvé oblasti, v ktorých sa v širokej miere využíva EU DCC. Do začiatku júla 2021 sa letecká prevádzka zvýšila o 20 % a očakáva sa, že v júli dosiahne viac než 60 % úrovne dopravy v roku 2019 (6). Objem leteckej prevádzky sa počas leta postupne zvyšuje, keďže občania a obyvatelia EÚ chcú opäť využívať slobodu pohybu – či už pri ceste na dovolenku, návštevách priateľov a príbuzných, alebo služobných cestách. Očakáva sa, že z využívania EU DCC budú vo veľkej miere ťažiť odvetvia cestovania a cestovného ruchu. Rýchlo rastúca letecká doprava je dôkazom toho, že EU DCC má potenciál posilniť jej oživenie a zároveň udržať pandémiu pod kontrolou. Vyšší počet cestujúcich v leteckej doprave si zároveň vyžaduje, aby všetci zapojení aktéri zabezpečili plynulé vykonávanie, najmä overovanie poukazov. Ako sa uvádza ďalej, z prieskumu Komisie vyplynulo, že v súčasnosti existuje 15 rôznych kombinácií overovania EU DCC, pričom niektoré z nich sa podľa všetkého vykonávajú zbytočne duplicitne. Ako sa uvádza v protokole EASA/ECDC o zdravotnej bezpečnosti v leteckej doprave v súvislosti s COVID-19: ak sa overenie spoľahlivo vykonalo pred odletom, neexistuje žiadny zdravotný dôvod na dodatočné kontroly toho istého preukazu v ďalších etapách cesty. Koordinovaný prístup by pomohol predísť možnému tlaku na systémy leteckej dopravy a umožnil by plne využívať výhody EU DCC, pokiaľ ide o politiku v oblasti zdravia, ako aj o pohodlie a zdravie jednotlivých cestujúcich.

Úroveň leteckej dopravy do tretích krajín a z nich je stále nízka. Hoci bol EU DCC vyvinutý s cieľom uľahčiť cestovanie najmä v rámci Únie, má potenciál stať sa celosvetovou normou uľahčujúcou medzinárodné cestovanie. Systém bol od začiatku navrhnutý ako riešenie s otvoreným zdrojovým kódom, aby prispel k spoločnému boju proti pandémii.

Všetci partneri v Európskom hospodárskom priestore (EHP) a vo Švajčiarsku sa už začlenili do systému EU DCC (7). Ako sa uvádza v nariadení, Komisia sa aktívne zapája aj do mnohostrannej práce na digitálnych preukazoch, najmä s Medzinárodnou organizáciou civilného letectva (ICAO) a Svetovou zdravotníckou organizáciou (WHO), s cieľom zaručiť prísne normy a interoperabilitu. Okrem toho sa mnohí medzinárodní partneri obrátili na EÚ na bilaterálnej úrovni, aby sa informovali o systéme EU DCC. Všetky technické špecifikácie sú verejne dostupné (8) a Európska komisia už spolupracuje s medzinárodnými partnermi, ktorí prejavili záujem a chcú zaviesť bezpečný systém overovania digitálnych preukazov COVID-19 a využívať systém EU DCC.

2. Overovanie EU DCC v kontexte leteckej dopravy

Digitálny COVID preukaz EÚ je určený na to, aby sa jeho držiteľom uľahčil výkon práva na voľný pohyb (9) počas pandémie COVID-19. Pre členské štáty je spoľahlivým nástrojom na overovanie dodržiavania obmedzení voľného pohybu, ktoré sa zaviedli v reakcii na pandémiu COVID-19 (10).

Bezpečné overovanie je kľúčovým prvkom, ktorý ponúka EU DCC. Členské štáty EÚ rozhodujú v rámci stanovenom v nariadení (EÚ) 2021/953 (11) o tom, či, kedy a ako sa EU DCC majú overovať. Koordinovaný prístup by mohol prispieť k zjednodušeniu tohto procesu. Členské štáty EÚ vykonávajú takéto overovanie viacerými rôznymi spôsobmi s cieľom vykonávať určité opatrenia v oblasti verejného zdravia, ako sú napríklad podmienky pre vstup pri cezhraničnom cestovaní. V článku 3 ods. 9 nariadenia (EÚ) 2021/953 sa stanovuje, že prevádzkovatelia služby cezhraničnej dopravy, ktorí boli poverení overovaním potvrdení, zabezpečia, aby sa overovanie EU DCC v prípade potreby začlenilo do prevádzky cezhraničnej dopravnej infraštruktúry, ako sú letiská, prístavy a železničné a autobusové stanice.

Je mimoriadne dôležité, aby členské štáty urýchlene informovali občanov a prevádzkovateľov o opatreniach prijatých na zrušenie alebo zavedenie obmedzení cestovania. Členské štáty zapojené do siete elektronického zdravotníctva podporovanej Komisiou sa dohodli na súbore usmernení (12) zameraných na zjednotenie validačných pravidiel, ktoré by významne pomohli v procese overovania.

Popri požiadavke týkajúcej sa vyplnenia Formulára na vyhľadanie cestujúceho v súvislosti s ochranou verejného zdravia (FVC), ktorý zaviedli členské štáty EÚ, digitálne overovanie digitálnych preukazov slúži na zabránenie vzniku úzkych miest, čím sa znižuje možné hromadenie davov na letiskách a skracuje sa čas čakania v radoch, najmä v čase špičky. Treba zabrániť hromadeniu davov na letiskách, aby sa znížilo riziko potenciálnych infekcií COVID-19. Konkrétny spôsob a načasovanie overovania bude mať vplyv na to, v akej miere sa zabráni vzniku úzkych miest. Letiská a letecké spoločnosti doteraz podnikli kroky na vybavenie rastúceho toku cestujúcich, napríklad opätovným otvorením terminálov, ktoré boli uzavreté, a zvýšením počtu zamestnancov pri odbavovacích alebo informačných pultoch leteckých spoločností. Pomohlo to zvládnuť počiatočný nárast počtu cestujúcich, hrozí však, že to nebude stačiť vzhľadom na kapacitné potreby, ktoré sa očakávajú neskôr v letnej sezóne 2021. Letiská, ktoré boli preťažené už v roku 2019, pravdepodobne dosiahnu svoj kapacitný limit na úrovni 50 % – 60 % úrovne dopravy z roku 2019. Hoci táto situácia ešte neviedla k významnému preťaženiu, už začiatkom júla 2021 boli letiská EÚ v prevádzke približne na 45 % objemu osobnej dopravy v porovnaní s rokom 2019. Plynulé odbavenie cestujúcich bez narušení umožní prevádzkovateľom zvládnuť nárast toku cestujúcich v leteckej doprave v nadchádzajúcich týždňoch.

V niektorých členských štátoch EÚ overujú digitálne COVID preukazy EÚ leteckí prevádzkovatelia, a preto je dôležité, aby mali k dispozícii potrebný overovací softvér. Podľa nedávneho prieskumu Medzinárodnej rady letísk v Európe (ACI Europe) sú hlavnými problémami, s ktorými sa prevádzkovatelia stretávajú, viacnásobná kontrola (64 %) a overovanie v priestoroch letiska (54 %). V rámci toho istého prieskumu 82 % prevádzkovateľov uviedlo, že digitálne COVID preukazy EÚ sa neoverujú pred odletom mimo letiska (13). V niektorých členských štátoch EÚ sa niektoré pravidlá naďalej líšia od usmernení pre sieť elektronického zdravotníctva, ktoré boli inak prijaté na úrovni celej EÚ.

Z prieskumu medzi členskými štátmi EÚ o spôsoboch overovania EU DCC v leteckej doprave vyplynulo, že v súčasnosti existuje 15 rôznych spôsobov organizácie procesu overovania. Niektoré členské štáty EÚ sa napríklad rozhodli preniesť zodpovednosť za overovanie EU DCC na letiská, zatiaľ čo iné uložili túto povinnosť leteckým spoločnostiam a niektoré štáty letiskám aj spoločnostiam. Mnohé členské štáty EÚ sa takisto rozhodli, že EU DCC prichádzajúcich cestujúcich budú overovať verejné orgány. Hoci bol EU DCC vyvinutý okrem iného ako nástroj na uľahčenie cestovania bez prekážok, najmä v rámci schengenského priestoru, je dôležité zdôrazniť, že EU DCC nie je cestovným dokladom ani podmienkou cestovania (14).

Jednotný trh leteckej dopravy EÚ potrebuje EU DCC ako nástroj na zvládnutie zvýšených tokov cestujúcich počas letných mesiacov roka 2021 a počas oživenia. Po spoločnom úspechu v súvislosti so sprevádzkovaním EU DCC musí byť ďalším krokom ešte väčšie uľahčenie bezpečného a plynulého cestovania počas pandémie.

Útvary Európskej komisie uverejnili praktické odporúčania v informačnej poznámke s názvom Optimálne využívanie digitálnych COVID preukazov EÚ v leteckej doprave: odporúčania a usmernenie pre členské štáty (15) z 28. júna 2021. Sieť elektronického zdravotníctva zložená z národných expertov v oblasti zdravia prijala 30. júna 2021 usmerňovací dokument (16), v ktorom sa stanovujú technické a prevádzkové prvky používania EU DCC v leteckej doprave. V dokumente sa uvádza niekoľko možností overovania, ktoré sú použiteľné z právneho (z hľadiska ochrany údajov v EÚ, v plnom súlade so všeobecným nariadením EÚ o ochrane údajov (17)) a technického hľadiska.

Cieľom tohto oznámenia je poskytnúť členským štátom EÚ všeobecné zásady, najlepšie postupy, odporúčania a usmernenia na uľahčenie overovania EU DCC v leteckej doprave na začiatku hlavnej letnej turistickej sezóny a aj na obdobie po nej. V prvom rade to bude najrelevantnejšie pre leteckú dopravu, ale v prípadoch, ktoré to umožňujú, a pri zohľadnení špecifík, by ho mali postupne začať využívať iné druhy dopravy (napr. trajekty, výletné lode, železničná a cestná doprava).

3. Odporúčaný prístup

V tomto oddiele sa uvádza súbor usmernení a odporúčaní, ktoré sú určené členským štátom EÚ. Letecké spoločnosti a letiská ako najbližší styčný bod k cestujúcim budú mať takisto dôležitú úlohu a zodpovednosť za využívanie všetkých výhod EU DCC v leteckej doprave.

V nariadení 2021/953 sa špecifikuje, že bez toho, aby bola dotknutá právomoc členských štátov ukladať obmedzenia z dôvodov verejného zdravia, ak členské štáty EÚ uznávajú EU DCC, upustia od dodatočných obmedzení voľného pohybu, ako je dodatočné testovanie na infekciu vírusom SARS-CoV-2, karanténa alebo samoizolácia súvisiace s cestovaním, pokiaľ nie sú potrebné a primerané na ochranu verejného zdravia v reakcii na pandémiu ochorenia COVID-19, a to aj s prihliadnutím na dostupné vedecké dôkazy vrátane epidemiologických údajov, ktoré uverejňuje ECDC na základe odporúčania (EÚ) 2020/1475. V odporúčaní 2020/1475 sa uvádza, že pri prijímaní a uplatňovaní obmedzení voľného pohybu by členské štáty EÚ mali dodržiavať zásady práva EÚ, najmä zásadu proporcionality a nediskriminácie, a mali by postupovať koordinovane.

Na uľahčenie zrozumiteľnosti pre cestujúcich a zabezpečenie ich plynulého vybavenia bez narušení pri cestovaní musia byť všetky subjekty zapojené do procesu overovania v plnom rozsahu informované o svojej úlohe a požadovaných činnostiach. V záujme bezproblémového zavedenia EU DCC je nevyhnutné, aby všetky členské štáty poskytli príslušným zainteresovaným stranám a širokej verejnosti jasné, komplexné a včasné informácie o všetkých obmedzeniach voľného pohybu. Členské štáty EÚ by mali zabezpečiť, aby informácie uverejnené na webovom sídle Re-Open EU boli úplné, aktuálne a zrozumiteľné, a to tak vo vzťahu k členským štátom EÚ, ako aj tretím krajinám.

Členské štáty by takisto mali transparentne aktualizovať a uverejňovať uplatniteľné validačné pravidlá. Mali by sa uverejňovať prostredníctvom brány EU DCC, ktorá umožňuje túto funkciu a distribuuje informácie do aplikácií pre overovateľov a virtuálnych peňaženiek. Okrem toho by sa pravidlá mali sprístupniť aj na portáli Re-Open EU. Na účely transparentnosti by pravidlá mali jasne zahŕňať všetky relevantné informácie, ako sú zoznamy očkovacích látok, v prípade ktorých sa preukazy akceptujú. Informácie, ktoré v súčasnosti uverejňujú členské štáty, nie sú pre cestujúcich vždy jasné.

Členské štáty EÚ by mali zabezpečiť, aby letecké spoločnosti, zamestnanci letísk alebo iní pracovníci oprávnení overovať EU DCC boli v plnom rozsahu informovaní o svojich príslušných úlohách a požadovaných činnostiach. Tieto informácie by sa mali sprístupniť aj verejnosti, aby cestujúci boli informovaní o miestach, kde môžu očakávať príslušné kontroly.

— Odporúčanie č. 1: Členské štáty EÚ by mali zabezpečiť úplné, zrozumiteľné a včasné poskytovanie informácií prevádzkovateľom a cestujúcim o požiadavkách a postupoch overovania.

— Odporúčanie č. 2: Členské štáty EÚ by mali zabezpečiť, aby informácie uverejnené na webovom sídle Re-Open EU boli úplné, aktuálne a zrozumiteľné.

Vytvorenie interoperabilných EU DCC predstavuje bezprecedentný krok, ktorý zabraňuje vzniku rôznych jednotlivých digitálnych preukazov založených na rôznych technických špecifikáciách v každom členskom štáte EÚ. Členské štáty EÚ prostredníctvom siete elektronického zdravotníctva schválili usmerňujúci dokument o validačných pravidlách v súvislosti s EU DCC s cieľom umožniť overenie nielen pravosti preukazu, ale aj jeho súladu s príslušnými cestovnými pravidlami. Ak sa od leteckých spoločností alebo prevádzkovateľov letísk vyžaduje, aby kontrolovali EU DCC, členské štáty EÚ by mali uverejňovať a udržiavať aktualizované validačné pravidlá. Hoci musí existovať možnosť osobne predložiť EU DCC na letisku odletu a vykonávať manuálne overovanie podľa platných prevádzkových pravidiel, prevádzkovatelia a orgány by mali podporovať elektronické postupy overovania prevádzkových pravidiel. Tým sa urýchlia procesy overovania.

— Odporúčanie č. 3: Členské štáty EÚ by mali začleniť uplatniteľné pravidlá cestovania do procesov overovania a sprístupniť prevádzkovateľom aplikáciu na overovanie, ktorou sa overujú príslušné pravidlá v súlade s usmerneniami k validačným pravidlám, na ktorých sa dohodla sieť elektronického zdravotníctva (18).

— Odporúčanie č. 4: Členské štáty EÚ by mali sprístupniť a priebežne aktualizovať validačné pravidlá cestovania prostredníctvom brány EU DCC.

— Odporúčanie č. 5: Členské štáty EÚ by mali podľa možnosti používať elektronické prostriedky overovania v súlade s príslušnými usmerneniami siete elektronického zdravotníctva.

Digitálne COVID preukazy EÚ vychádzajú z rámca dôvery, ktorý schválila, zaviedla a udržiava Komisia a členské štáty, v súlade s uplatniteľnými pravidlami stanovenými v nariadení (EÚ) 2021/953. Tento rámec dôvery zabezpečuje spoľahlivé a bezpečné vydávanie a overovanie preukazov. Ako sa uvádza v protokole EASA/ECDC o zdravotnej bezpečnosti v leteckej doprave v súvislosti s COVID-19 (19): ak sa overenie spoľahlivo vykonalo pred odletom, z epidemiologického hľadiska len sotva existujú dôvody na dodatočné kontroly toho istého preukazu v ďalších etapách cesty. Takejto duplicite by sa malo zabrániť. Členské štáty by preto mali overiť EU DCC prioritne pred odletom. Z hľadiska bezpečnosti zdravia by to tiež pomohlo znížiť riziko, že budú cestovať chorí cestujúci. Overovanie pri príchode by sa mohlo vykonávať na základe koncepcie založenej na riziku.

Aby sa zabránilo duplicite kontrol vykonávaných viac ako jedným subjektom (napr. prevádzkovateľmi leteckých spoločností a verejnými orgánmi), mali by sa medzi orgánmi, letiskami a leteckými spoločnosťami v čo najväčšej miere zaviesť „jednorazové“ opatrenia pri odlete. Členské štáty EÚ by sa preto mali vyhýbať overovaniu EU DCC viackrát počas cesty lietadlom (napr. pri odbavení na letisku a opäť pri nástupe do lietadla). Treba poznamenať, že akákoľvek požiadavka na overenie potvrdení stanovených v nariadení (EÚ) 2021/953 nie je sama osebe dôvodom na dočasné obnovenie hraničnej kontroly na vnútorných hraniciach.

Podľa uvedeného protokolu EASA/ECDC o zdravotnej bezpečnosti v leteckej doprave v súvislosti s COVID-19 je z lekárskeho hľadiska najúčinnejšou možnosťou overiť EU DCC pred príletom na letisko odletu. V súčasnosti však 82 % prevádzkovateľov letísk uvádza, že EU DCC sa pred odletom mimo letiska neoverujú (20). Členským štátom EÚ a prevádzkovateľom dopravných služieb sa adresuje dôrazná výzva, aby zabezpečili, že overenie sa vykoná čo najskôr, najlepšie počas procesu online odbavenia leteckej spoločnosti alebo prostredníctvom webového portálu/služby členského štátu EÚ za predpokladu dodržania článku 4 ods. 2 nariadenia (EÚ) 2021/953.

Ak členský štát príletu upustí u cestujúcich, ktorí majú EU DCC alebo iný doklad, od určitých cestovných obmedzení súvisiacich so zdravím, členský štát odletu by mal zabezpečiť, aby všetci cestujúci pred nástupom do lietadla predložili svoje EU DCC. Zatiaľ čo by sa mali vždy uprednostňovať kontroly mimo letiska, potvrdenia všetkých cestujúcich, ktorí ich nepredložili mimo letiska, by sa mali v takýchto prípadoch skontrolovať na letisku odletu. Ak sa kontroly vykonávajú na letiskách, mali by sa použiť zdroje, ktoré zodpovedajú množstvu kontrol, s cieľom zabezpečiť plynulé toky cestujúcich za každých okolností.

Na uskutočnenie týchto riešení je nevyhnutná spolupráca medzi členskými štátmi a prevádzkovateľmi dopravných služieb. Vyžadujú si ďalšie úsilie, aby sa zabezpečilo, že sú založené na vyskúšaných riešeniach. Tým by sa zaistilo, že proces overovania na letisku neohrozí pozitívne účinky EU DCC na pohodlie cestujúcich a ich tok a zároveň sa obmedzí potenciálne riziko pre zdravotnú bezpečnosť. Podľa stanoviska siete elektronického zdravotníctva si však táto možnosť „môže vyžadovať množstvo času na vývoj a testovanie, čo by mohlo viesť k zavedeniu až po letnej sezóne 2021 (21)“.

EU DCC a ochrana údajov Rámcom dôvery týkajúcim sa EU DCC sa zaisťuje najvyššia úroveň ochrany údajov v súlade s nariadením Európskeho parlamentu a Rady (EÚ) 2016/679 (22) (ďalej len „všeobecné nariadenie o ochrane údajov“). Prevádzkovatelia dopravy, ako sú letecké spoločnosti, môžu spracúvať informácie potrebné na splnenie povinností týkajúcich sa overovania stanovených v uplatniteľných vnútroštátnych právnych predpisoch za predpokladu, že neuchovávajú žiadne osobné údaje uvedené v QR kódoch, ako sa výslovne uvádza v nariadení. To znamená, že právny základ potrebný na to, aby letecké spoločnosti mohli overovať digitálne COVID preukazy EÚ, sa uplatňuje už počas procesu online odbavenia, čo môže zabrániť vzniku úzkych miest a davom na letiskách.

— Odporúčanie č. 6: Členské štáty EÚ by mali zabezpečiť, aby sa overenie EU DCC vykonávalo čo najskôr a pokiaľ možno pred príchodom cestujúceho na letisko odletu.

— Odporúčanie č. 7: Členské štáty EÚ by mali zabezpečiť, aby prevádzkovatelia mali právomoc overovať EU DCC a aby spolupracovali s leteckými spoločnosťami na uľahčení začlenenia procesu overenia do postupov odbavenia v súlade s ustanoveniami nariadenia o EU DCC.

Opatrenia súvisiace s cestovaním, ako je formulár na vyhľadanie cestujúceho (FVC) alebo EU DCC, sú doplnkovými nástrojmi určenými na podporu bezpečného obnovenia cestovania a zároveň na posilnenie spôsobilostí členských štátov EÚ v oblasti vyhľadávania kontaktov a zníženie rizík prenosu. V ideálnom prípade by cestujúcim pri cestovaní spôsobovali čo najmenšie nepohodlie. Zber FVC, podobne ako overenie EU DCC, by sa mal takisto uskutočniť čo najskôr a najlepšie pred príchodom cestujúceho na letisko odletu, aby sa cestujúci vyhli viacnásobným kontrolám.

Možné postupy Mohli by sa zvážiť dva možné postupy overenia EU DCC pred príchodom na letisko odletu: 1. Overenie počas online odbavenia leteckej spoločnosti: Tento prípad použitia má prevádzkové výhody, a to, že kontrola dokladov týkajúcich sa zdravia cestujúceho prebieha na jednom mieste a pred príchodom na letisko odletu, pričom si nevyžaduje príliš zložité technické zavedenie. Okrem toho treba pripomenúť, že nariadenie (EÚ) 2021/953, ako aj všeobecné nariadenie o ochrane údajov umožňujú prevádzkovateľom dopravy spracúvať údaje týkajúce sa zdravia, nie však ich uchovávať, za predpokladu, že takýto prípad použitia je stanovený vo vnútroštátnom práve. 2. Overenie cestovných dokladov prostredníctvom osobitných aplikácií a webovej služby vyvinutej v súlade s nariadením (EÚ) 2021/953. Podľa tohto postupu by sa mohla zvážiť kombinácia overenia EU DCC s formulárom členského štátu na vyhľadanie cestujúceho (v digitálnom formáte) a inými opatreniami/požiadavkami týkajúcimi sa zdravia. Aj v tomto prípade by výhodou bola kontrola dokladov týkajúcich sa zdravia cestujúceho na jednom mieste a pred príchodom na letisko odletu. Keďže druhé uvedené riešenie nie je vo väčšine členských štátov dostupné a vyžaduje si čas na vývoj a testovanie, členské štáty a Komisia by mali spolupracovať s cieľom zaviesť ho čo najskôr po letnej sezóne 2021 (pozri oddiel 6.1 usmernenia siete elektronického zdravotníctva Validácia digitálneho COVID preukazu EÚ v kontexte leteckej dopravy) (23).

— Odporúčanie č. 8: Členské štáty EÚ by sa mali usilovať o lepšiu koordináciu FVC a overovania EU DCC. Členské štáty EÚ by mali zabezpečiť úzku spoluprácu s prevádzkovateľmi dopravných služieb s cieľom umožniť overenie EU DCC zároveň so zberom ďalších informácií súvisiacich s cestovaním, ako je FVC.

— Odporúčanie č. 9: Členské štáty EÚ by mali pracovať na riešeniach, ktoré sú schopné podporovať overenie EU DCC a zber údajov z FVC s cieľom zaviesť túto funkciu na jeseň tohto roka.

4. Záver

Rýchly vývoj a sprevádzkovanie EU DCC je míľnikom a kľúčovým príspevkom k boju proti pandémii. Skutočne svedčí o tom, ako Európa dokáže dosiahnuť konkrétne výsledky v rekordnom čase, ktoré majú pozitívny vplyv na životy stoviek miliónov občanov, obyvateľov a návštevníkov EÚ. EU DCC podporuje obnovenie voľného pohybu v Európe a zároveň zachováva vysokú úroveň kontroly pandémie vďaka svojej spoľahlivosti a jednoduchému používaniu a je kľúčovým prvkom pri opätovnom naštartovaní odvetvia cestovania a cestovného ruchu, ktoré patria medzi odvetvia najviac postihnuté pandémiou. Prostredníctvom EU DCC Európska komisia, Európsky parlament, Rada a členské štáty EÚ spoločne zmobilizovali a vyvinuli obrovské úsilie na vytvorenie potrebného nástroja na to, aby sa to uskutočnilo včas pred letnou cestovnou sezónou 2021. Ďalšie úsilie sa vynakladá na rozšírenie uznávania EU DCC a podobných zdravotných osvedčení pri cestách do tretích krajín a z nich ako základu na recipročné obnovenie medzinárodného cestovania v prípade, že to epidemiologická situácia umožňuje.

Harmonizácia a digitalizácia overovacích protokolov sú kľúčom k zabezpečeniu plynulého cestovania pre európsku verejnosť. Usmernenia a všeobecné zásady uvedené v tomto oznámení majú prispieť k plynulému cestovaniu. Komisia vyzýva členské štáty a všetky subjekty zapojené do ekosystému leteckej dopravy, aby na základe odporúčaní uvedených v tomto oznámení spolupracovali na lepšej koordinácii zavádzania EU DCC. Tento odporúčaný prístup v oblasti letectva by sa mohol postupne uplatňovať aj v iných druhoch dopravy.

(1) Nariadenie Európskeho parlamentu a Rady (EÚ) 2021/953 zo 14. júna 2021 o rámci pre vydávanie, overovanie a uznávanie interoperabilných potvrdení o očkovaní proti ochoreniu COVID-19, o vykonaní testu a prekonaní tohto ochorenia (digitálny COVID preukaz EÚ) s cieľom uľahčiť voľný pohyb počas pandémie ochorenia COVID-19 (Ú. v. EÚ L 211, 15.6.2021, s. 1) a nariadenie Európskeho parlamentu a Rady (EÚ) 2021/954 zo 14. júna 2021 o rámci pre vydávanie, overovanie a uznávanie interoperabilných potvrdení o očkovaní proti ochoreniu COVID-19, o vykonaní testu a prekonaní tohto ochorenia (digitálny COVID preukaz EÚ), pokiaľ ide o štátnych príslušníkov tretích krajín, ktorí sa oprávnene zdržiavajú na území členských štátov alebo v nich majú oprávnený pobyt, počas pandémie ochorenia COVID-19 (Ú. v. EÚ L 211, 15.6.2021, s. 24).

(2) Odporúčanie Rady (EÚ) 2020/1475 z 13. októbra 2020 o koordinovanom prístupe k obmedzeniu voľného pohybu v reakcii na pandémiu COVID-19 (Ú. v. EÚ L 337, 14.10.2020, s. 3).

(3) https://www.ecdc.europa.eu/en/covid-19/situation-updates/weekly-maps-coordinated-restriction-free-movement

(4) https://reopen.europa.eu/

(5) https://ec.europa.eu/growth/content/new-european-tourism-covid-19-safety-seal-available_sk

(6) Eurocontrol, denné zmeny objemu dopravy, oblasť manažéra siete, 8. júla 2021 (https://www.eurocontrol.int/Economics/DailyTrafficVariation-States.html?ectl-public).

(7) Podľa vykonávacieho rozhodnutia Komisie (EÚ) 2021/1126 z 8. júla 2021, ktorým sa stanovuje rovnocennosť potvrdení súvisiacich s ochorením COVID-19 vydávaných Švajčiarskom s potvrdeniami vydávanými v súlade s nariadením Európskeho parlamentu a Rady (EÚ) 2021/953 (Ú. v. EÚ L 243, 9.7.2021, s. 49), sa k potvrdeniam o očkovaní proti ochoreniu COVID-19, vykonaní testu a prekonaní tohto ochorenia vydaným Švajčiarskom v súlade so švajčiarskym nariadením o potvrdeniach súvisiacich s ochorením COVID-19 už pristupuje ako k potvrdeniam, ktoré sú rovnocenné s potvrdeniami vydávanými v súlade s nariadením (EÚ) 2021/953.

(8) Špecifikácie digitálneho COVID preukazu EÚ vzťahujúce sa na štruktúru údajov a mechanizmy kódovania vrátane QR kódu, ktorými sa zabezpečuje, aby všetky preukazy, či už v digitálnej alebo tlačenej podobe, bolo možné čítať a overovať, sú dostupné na stránke https://ec.europa.eu/health/ehealth/covid-19_sk

(9) Ako sa stanovuje v článku 21 Zmluvy o fungovaní Európskej únie a vykonáva smernicou 2004/38/ES.

(10) Odôvodnenie 6 nariadenia (EÚ) 2021/953.

(11) Podľa článku 10 ods. 3 nariadenia (EÚ) 2021/953 osobné údaje uvedené v digitálnych COVID preukazoch EÚ spracúvajú príslušné orgány členského štátu určenia alebo tranzitu, alebo prevádzkovatelia služieb cezhraničnej osobnej dopravy, od ktorých sa podľa vnútroštátneho práva vyžaduje vykonávanie určitých opatrení v oblasti verejného zdravia počas pandémie ochorenia COVID-19, len na účely overenia a potvrdenia stavu očkovania, výsledku testu alebo prekonania ochorenia držiteľa. Na uvedený účel sa osobné údaje obmedzujú na to, čo je nevyhnutne potrebné. Osobné údaje, ku ktorým sa pristupuje podľa tohto odseku, sa neuchovávajú. V odôvodnení 30 nariadenia sa uvádza, že ak občania Únie alebo ich rodinní príslušníci nemajú potvrdenie o očkovaní, ktoré spĺňa požiadavky tohto nariadenia, mali by mať primeranú možnosť preukázať inými prostriedkami, že by mali požívať výhody neuloženia príslušných obmedzení voľného pohybu, ktoré členský štát udelil držiteľom potvrdení o očkovaní vydaných na základe tohto nariadenia.

(12) https://ec.europa.eu/health/sites/default/files/ehealth/docs/eu-dcc_validation-rules_en.pdf

(13) Na základe údajov 27 prevádzkovateľov, 92 letísk v 19 európskych krajinách (Rakúsko, Belgicko, Fínsko, Francúzsko, Nemecko, Grécko, Maďarsko, Írsko, Taliansko, Lotyšsko, Litva, Holandsko, Poľsko, Portugalsko, Rumunsko, Španielsko, Švédsko, Švajčiarsko). Tieto letiská predstavujú 58 % celkového počtu cestujúcich v oblasti EÚ + EHP + CH.

(14) Účelom EU DCC je uľahčiť výkon práva na slobodný pohyb a pobyt na území členských štátov vytvorením záväzného a priamo uplatniteľného spoločného rámca vo všetkých členských štátoch. Tento spoločný rámec by mal prispieť k uľahčeniu koordinovaného, postupného rušenia obmedzení voľného pohybu zavedených členskými štátmi v súlade s právom Únie na obmedzenie šírenia vírusu SARS-CoV-2. V každom prípade by členské štáty podľa bodu 12 odporúčania Rady 2020/1475 nemali obmedzovať voľný pohyb osôb cestujúcich do alebo z oblastí iného členského štátu klasifikovaných ako „zelené“. Preto by sa od nich nemalo vyžadovať, aby predložili EU DCC.

(15) https://ec.europa.eu/transport/modes/air/news/2021-06-28-eu-digital-covid-certificates-in-aviation_en

(16) https://ec.europa.eu/health/sites/default/files/ehealth/docs/covid-certificate_air-transport_en.pdf

(17) Všeobecné nariadenie o ochrane údajov (EÚ) 2016/679.

(18) https://ec.europa.eu/health/sites/default/files/ehealth/docs/eu-dcc_validation-rules_en.pdf

(19) Protokol EASA/ECDC o zdravotnej bezpečnosti v leteckej doprave v súvislosti s COVID-19: Operational Guidelines for the management of air passengers and aviation personnel in relation to the COVID-19 pandemic (Prevádzkové usmernenia k riadeniu cestujúcich v leteckej doprave a leteckého personálu v súvislosti s pandémiou COVID-19), 17. júna 2021, dostupné na adrese https://www.easa.europa.eu/sites/default/files/dfu/Joint%20EASA-ECDC%20Aviation%20Health%20Safety%20Protocol%20issue%203.pdf

(20) ACI Europe, Prieskum o zavedení digitálnych COVID preukazov, 8. júla 2021.

(21) Pozri oddiel 6.1 siete elektronického zdravotníctva, Guidelines on Validation of EU Digital COVID Certificates in the context of air transport (Usmernenia k validácii digitálnych COVID preukazov EÚ v kontexte leteckej dopravy), 30. júna 2021.

(22) Nariadenie Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) (Ú. v. EÚ L 119, 4.5.2016, s. 1).

(23) Sieť elektronického zdravotníctva, Guidelines on Validation of EU Digital COVID Certificates in the context of air transport (Usmernenia k validácii digitálnych COVID preukazov EÚ v kontexte leteckej dopravy), 30. júna 2021.